**NOTĂ INFORMATIVĂ**

**la proiectul Hotărîrii Guvernului „Cu privire la aprobarea Reglementării tehnice privind imitaţiile de produse alimentare care prezintă risc de a pune în pericol sănătatea sau siguranţa consumatorilor”**

1. **Temei pentru elaborare**

Proiectul prezentei Reglementări tehnice este realizat în vederea executării pct.40 din Planul Naţional de acţiuni pentru Implementarea Acordului de Asociere Republica Moldova – Uniunea Europeană în perioada 2014-2016, aprobat prin Hotărîrea Guvernului nr. 808 din 07.10.2014, cu scopul apropierii legislaţiei în materie de protecţie a consumatorilor în raporturile ce surprind imitaţiile de produse alimentare care prezintă risc de a pune în pericol sănătatea sau siguranţa consumatorilor.

1. **Scopul elaborării**

Proiectul sus-menţionat are drept scop instituirea cadrului normativ privind imitaţiile de produse alimentare, stabilind cerinţe în vederea interzicerii comercializării, importului, producerii şi exportului produselor respective, pentru a asigura un nivel ridicat de protecţie a intereselor publice, cum ar fi sănătatea şi siguranţa persoanelor.

1. **Generalităţi**

 Reglementarea tehnică transpune Directiva [87/357/CEE](http://eur-lex.europa.eu/legal-content/RO/AUTO/?uri=celex:31987L0357) a Consiliului din 25 iunie 1987 privind apropierea legislaţiilor statelor membre referitoare la produsele care, nefiind ceea ce par a fi, pot pune în pericol sănătatea sau siguranţa consumatorilor, publicată în Jurnalul Oficial al Uniunii Europene (JO), nr. L 192/49 din 11 iulie 1987.

1. **Principalele prevederi ale proiectului**

Reglementarea tehnică se aplică produselor care nu sunt comestibile, dar care pot fi uşor confundate cu anumite produse alimentare prin aspectul, mirosul sau ambalajul lor.

Produsele menţionate sunt cele care, deşi nu sunt produse alimentare, au o formă, miros, culoare, prezentare, ambalaj, etichetă, volum sau dimensiune astfel încît este previzibil să fie confundate de consumatori, în special de copii, cu produsele alimentare şi, în consecinţă, introduse în gură, supte sau înghiţite, caz în care această acţiune poate implică riscuri precum sufocare, otrăvire, perforarea sau obturarea tubului digestiv.

**Deci, prin urmare imitaţiile periculoase sunt acele produse care par a fi altceva decît sunt de fapt, punînd în pericol sănătatea şi securitatea consumatorilor, în special a celor cu vîrste mai fragede.**

Avînd în vedere potenţialul pericol pe care-l pot avea aceste imitaţii (jucării, obiecte) asupra copiilor urmează a fi interzisă comercializarea, importul, producerea şi exportul acestora.

Totodată, pentru a se garanta că nici un produs de acest tip nu este comercializat pe piaţă, autoritatea de supraveghere a pieţei (APC) va asigura controlul respectării prevederilor prezentei Reglementări tehnice.

1. **Măsuri instituţionale şi organizaţionale pe care le implică actul elaborat**

Proiectul nu prevede instituirea unei autorităţi sau instituţii noi pentru implementarea prevederilor stabilite. **În calitate de organ de supraveghere şi control este desemnată Agenţia pentru Protecţia Consumatorilor.**

1. **Impactul proiectului**

**Se consideră că proiectul** Reglementării tehnice privind imitaţiile de produse alimentare va asigura un nivel sporit de protecție a sănătății și siguranței consumatorilor, **în special a celor cu vîrste mai fragede,** odată cu interzicerea comercializării acestora.

1. **Fundamentarea economico-financiară**

Implementarea acestui proiect nu necesită alocarea resurselor financiare suplimentare de la bugetul de stat.

1. **Avizarea şi consultarea proiectului**

Proiectul HG a fost consultat şi avizat de ministerele şi instituţiile cointeresate. Propunerile şi obiecţiile parvenite au fost examinate şi incluse în proiect.

Analiza preliminară a impactului de reglementare asupra activităţii de întreprinzător a fost examinată şi a primit aviz pozitiv la Grupul de lucru pentru reglementarea activităţii de întreprinzător (proces-verbal nr.14 din 29.06.2016).

 **Viceprim-ministru,**

 **ministru al economiei Octavian CALMÎC**